ศาลฎีกานักการเมือง สั่งประทับฟ้องนายวิรัช รัตนเศรษฐ กับพวก 87 คน สั่งยุติปฏิบัติหน้าที่ ส.ส.ทันที
องค์คณะผู้พิพากษาศาลฎีกาเเผนกคดีอาญาของผู้ดำรงตำเเหน่งทางการเมือง พิจารณาสำนวนที่อัยการสูงสุด ฟ้องนายวิรัช รัตนเศรษฐ ประธานวิปรัฐบาล ส.ส.บัญชีรายชื่อ พรรคพลังประชารัฐ กับพวก รวม 87 คน ในคดีทุจริตสนามฟุตซอลโรงเรียนในจังหวัดนครราชสีมา ต่อศาลฎีกาแผนกคดีอาญาของผู้ดำรงตำแหน่งทางการเมือง โดยคดีนี้ ป.ป.ช.ได้ส่งสำนวนการสอบสวนพร้อมชี้มูลความผิด นายวิรัช สมัยเป็น ส.ส.พรรคเพื่อไทย ร่วมกันกับพวก รวม 87 คน ทุจริตเงินจัดสรรงบประมาณปี พ.ศ.2555 จัดสร้างสนามฟุตซอลให้กับโรงเรียนในเขตพื้นที่การศึกษา 18 จังหวัด มูลค่า 4,459 ล้านบาท และโรงเรียนในเขตพื้นที่การศึกษา เขต 2 จังหวัดนครราชสีมา แต่ปรากฏว่าการสร้างสนามฟุตซอลดังกล่าวสร้างไม่ได้มาตรฐาน ไม่สามารถใช้งานได้ องค์คณะผู้พิพากษาพิจารณาสำนวนเเล้ว มีคำสั่งประทับรับฟ้อง ซึ่งตาม พ.ร.บ.ประกอบรัฐธรรมนูญว่าด้วยวิธีพิจารณาคดีอาญาของผู้ดำรงตำแหน่งทางการเมือง พ.ศ.2560 มาตรา 11 บัญญัติไว้ว่า หากศาลประทับฟ้องเเล้วให้จำเลยยุติปฏิบัติหน้าที่ เว้นเเต่ศาลมีคำสั่งเป็นอย่างอื่น ฉะนั้นจำเลยที่มีตำเเหน่งหน้าที่ต้องหยุดปฏิบัติหน้าที่ตามคำสั่งศาล โดยศาลนัดพิจารณาคดีนัดเเรก วันที่ 20 ธันวาคม 2564 (สอบคำให้การ) เวลา 9.00 น.